Žestoki verbalni napad i prijetnja dogodila se u hodniku ministarstva pred šeficom Porezne uprave, a o njemu je obaviješten i glavni državni odvjetnik Dinko Cvitan

Tko je bankar koji je u ministarstvu financija izuzetno grubo verbalno napao ministra financija Borisa Lalovca, izričući riječi koje je ministar shvatio kao izravnu prijetnju?

Vijest o tome je donio tjednik Nacional, a RTL Direkt otkriva da je riječ o Boži Prki, predsjedniku Uprave Privredne banke Zagreb.

Sadržaj se nastavlja...

To nam je potvrđeno iz dva izvora. Kako doznajemo, Prka je Lalovca napao zbog poreznih istraga koje se trenutno vode u hrvatskim bankama.

Žestoki verbalni napad i prijetnja dogodila se u hodniku ministarstva pred šeficom Porezne uprave. O tome je izvješten i glavni državni odvjetnik Dinko Cvitan, koji je napravio i službenu zabilješku o ovom verbalnom incidentu.

Zatražili smo i komentar iz Privredne banke Zagreb i gospodina Prke, evo našeg upita i njihovog odgovora.

Poštovani,

Imamo informaciju da je predsjednik Uprave vaše banke, gospodin Božo Prka, nedavno imao neprimjeren ispad prema ministru financija gospodinu Borisu Lalovcu u vezi porezne istrage nad njegovim bankovnim računom u inozemstvu. Bili bismo zahvalni kad bismo o tome mogli dobiti bilo kakav komentar gospodina Prke.

RTL DIREKT



Poštovani,

U svom svakodnevnom radu i odnosu s klijentima i poslovnim partnerima predstavnici Banke poštuju načela uvriježene poslovne komunikacije. Uvažavamo svakog sugovornika i pravo na različita mišljenja, te nema govora o bilo kakvoj neprimjerenoj komunikaciji kako navodite u upitu.

PRIVREDNA BANKA ZAGREB







